KIRJALLINEN KYSYMYS E-2539/98

esittäjä(t): Cristiana Muscardini (NI) komissiolle

(1. syyskuuta 1998)

Aihe: Eläkkeet ja Euroopan unionin virkojen politisoituminen

Euroopan unionin viranhaltijoiden riippumattomuus on osoitus avoimuudesta ja demokratiasta. Viranhaltijoiden aseman perustana on henkilöstösääntö, johon neuvosto lainsäädäntötehtävänsä mukaisesti voi tehdä muutoksia. Niinpä mitkään muiden toimielinten tekemät päätökset eivät ilman neuvoston hyväksyntää ole päteviä ja ennen kaikkea ne rikkovat henkilöstösäännön henkeä vastaan.

Voiko komissio siis:

1. Taata viranhaltijoille avoimuuden ja demokratian hengen mukaisen urakehityksen;

2. Taata, että korkeat virat viipymättä täytetään Euroopan parlamentin organisaatiosuunnitelman mukaisesti, niin että etusija annetaan toimielimen omille viranhaltijoille ja lopetetaan perusteettomat toimielinten väliset siirrot;

3. Huolehtia Brysselistä ja Strasbourgista hankittavaksi ehdotettujen kiinteistöjen välttämättömistä kustannuksista, kuitenkin ensisijaisesti taaten henkilökuntaan liittyvien budjettikohtien rahoituksen;

4. Hyllyttää ehdotuksen rahastohankkeesta, jolla rahoitettaisiin tulevat eläkkeet, koska kaikki viranhaltijat jo osallistuvat omien eläkkeidensä maksamiseen (8,25 % kuukausipalkasta) ja koska jäsenvaltioiden lisämaksujen tulisi riittää eläkkeiden rahoitukseen, ilman että eläkkeisiin liittyvät budjetin kohdat olisivat uhattuina?

Komission jäsenen Erkki Liikasenkomission puolesta antama vastaus

(30. syyskuuta 1998)

1. Osana 24. syyskuuta 1997 vahvistettua hallinnon ja henkilöstöpolitiikan nykyaikaistamisohjelmaa (MAP 2000) komissio on käynnistänyt monia toimenpiteitä, joiden tarkoituksena on sen palveluksessa toimivien virkamiesten urakehityksen parantaminen (palvelukseen ottaminen, yksikön tehtäviin perehdyttäminen, ylennysjärjestelmät, kilpailu siirtymiseksi toiselle ura-alueelle, koulutus). Komissiossa ja eri yksiköiden, henkilöstön ja hallinnon edustajista koostuvissa työryhmissä tehdyn työn pitäisi johtaa piakkoin ehdotuksiin, joiden avulla nykyisiä järjestelyjä voidaan rationalisoida, kehittää, yksinkertaistaa ja niiden avoimuutta lisätä. Tarkoituksena on, että jokainen virkamies voisi hallita urakehitystään paremmin ja kokea työnsä sekä työympäristönsä tyydyttävämmäksi. On kuitenkin selvää, että menestyminen uralla riippuu ennen muuta kunkin virkamiehen henkilökohtaisesta panostuksesta, eikä komissio voi ennalta suunnitella kenenkään urakehitystä.

2. Komission on todettava, että jokainen toimielin on yksinään vastuussa hallinnollisissa yksiköissään tapahtuvista nimityksistä ja että komissio ei voi millään tavalla puuttua Euroopan parlamentin tai jonkin muun toimielimen sisäisiin nimityksiin. Komissio ei myöskään voi lopettaa toimielinten välisiä siirtoja, joista määrätään Euroopan yhteisöjen henkilöstösääntöjen 29 artiklan 1 kohdan c alakohdassa.

3. Komission mielestä ehdotettu kiinteistöjen hankkiminen Brysselistä ja Strasbourgista koskee Euroopan parlamenttia toimielimenä ja kuuluu näin ollen parlamentin toimivaltaan. Komissio on viime vuosina hankkinut kiinteistöjä ja maksanut etuosto-oikeuden tarjoaviin pitkäaikaisiin vuokrasopimuksiin liittyviä takuumaksuja talousarviossa henkilöstökuluihin alunperin varattujen määrärahojen perusteella. Budjettivallan käyttäjä on kuitenkin hyväksynyt nämä toimenpiteet ja ne ovat olleet mahdollisia pääasiassa siksi, että ecun ja Belgian frangin välinen suhde on kehittynyt budjettiarvioita edullisemmalla tavalla.

4. Arvoisa parlamentinjäsen pyytää komissiota pidättäytymään eläkerahastohankkeesta. Komissio täsmentää, ettei se ole tässä vaiheessa tehnyt tämänsuuntaista ehdotusta. Se muistuttaa myös, että se on parlamentin pyynnön perusteella aloittanut tutkimuksen, jossa kartoitetaan vaihtoehtoisia rahoitustapoja yhteisöjen virkamiesten ja muun henkilöstön eläkejärjestelmälle, joka tällä hetkellä perustuu budjettivaroihin. Komissio on tietoinen ja vastuussa kaikista virkamiesten ja muun henkilöstön palkoista pidätetyistä maksuista, jotka on tarkoitettu eläkejärjestelmästä heille kuuluvan maksuosuuden kattamiseen.